Nea-Noora oli aivovamman saadessaan tavallinen teinityttö.

Videolla käydään läpi sitä, kenelle hormonaalinen ehkäisy sopii.

Nea-Noora oli 16-vuotias, kun hänen elämänsä meni kerta heitolla uuteen uskoon. Tuija-äiti päätyi kiidättämään tyttärensä sairaalaan, kun hän oli löytänyt tämän vain tuijottamasta sänkynsä laidalta. Vielä tässä vaiheessa kukaan ei epäillyt yhdistelmäpillereillä olevan osuutta asiaan.

Kaikeksi onneksi äiti reagoi nopeasti, sillä Nea-Nooran tilanne oli hengenvaarallinen. Siitä kerrotaan tänään Mitä mietit, Ronja Salmi -ohjelmassa TV2:lla.

Nea-Nooran päästä löydettiin massiivinen sinustromboosi, minkä seurauksena aivoista verta pois kuljettavat laskimot olivat umpitukossa. Kun mitään ei päässyt pois, alkoi veri vuotaa aivojen keskiosassa. Aivopaineet olivat kovat.

– Saimme tiedon, että ainoa pelastus on hätäleikkaus, jossa otetaan iso pala kallosta pois, Tuija kertoo toimittaja Ronja Salmelle.

Leikkaus suoritettiin, mutta minkäänlaista ennustetta Nea-Nooralle ei pystytty antamaan. Sitäkään ei tiedetty, herääkö hän koskaan.

Nea-Noora kuitenkin heräsi. Hänen ei uskottu enää kävelevän, mutta niin vain nuori nainen on nyt luopunut pyörätuolista. Muisti temppuilee silti edelleen, samoin toinen käsi.

Mikä Nea-Nooran aivovamman sitten aiheutti? Geenimuunnos faktori V yhdessä Nea-Nooran käyttämien e-pillereiden kanssa. Muunnos vaikuttaa veren hyytymiseen, mutta se ei ollut tiedossa pillereiden määräämisen aikaan. Noin kolme prosenttia suomalaisista kantaa samaa muunnosta.

– Pillereitä määrätään ehkä liian herkästi. Pitäisi tutkia enemmän, Tuija vetoaa.

Ronja Salmi (oik.) kysyy ohjelmassaan, onko e-pillereiden käyttö turvallista. Hän selvittää myös veritulpan mahdollisuuden riskiä. Yle

Mitä mietit, Ronja Salmi? tänään TV2:lla kello 22.00.